钦定古今图书集成/明伦汇编/闺媛典/第343卷 > 哑妇
## 钦定古今图书集成/明伦汇编/闺媛典/第343卷 > 哑妇

按扬维祯《哑娼志》：哑娼者，钱塘娼家女也。生无啼声，
阅三岁不语，至十岁终不言如故。笑则谺喙露龂，怒
则嗌嗌云。父母决其哑，因呼为木哥。其母欲弃之，其
父曰：“女虽哑于口，勿哑于耳目手足也。何弃为？”及笄，
天资秀丽，中益警颖，工鍼线，教以琵琶箜篌及七盘，
舞蹈之技，靡不精审。贵富家讳所病而求其长，辄与
他名妓并进。既笄，貌益扬，艺益工。京师有大木贾，过
钱塘，闻哑娼名，求见，即大喜，倍凡价聘之。左右曰：“娼
以声取悦，哑而倍价以聘，何愚也？”贾笑曰：“非若所知。
妇类以长舌败人之家，内谗寝，而后家可长。”予聘其
无长舌，不聘。工歌且笑，遂扶之归京师。贾侍姬百十
人，闻哑娼至，皆掩口胡卢之。未几，哑娼宠颛门，贾一
饮食，非哑娼不甘，且私贺曰：“吾今而后，知妇言之不
入吾耳。”哑娼亦心自语曰：不聋哑，不娿娜，侈然自隆
重，宴享非尊右不居，服饰非珠珍不御。诸姬虽心忌，
又咸德其不能言皂白于主，故又心幸之。贾元妇既
缺，诸姬遂迎主意，推哑妇为继。内数年，为贾诞子者三：长曰传默，次曰传讷、传讱。后传默以阴重不泄，得
出入禁中，且得美官、哑妇，受封号，族属至今推为“妇
师”云。